stanford-oval/wikipedia huggingface dataset:
Cumbria

Cumbria
| --- | --- |
Sijainti:  Luoteis-Englanti Englanti Yhdistynyt kuningaskunta
Pääkaupunki:  Carlisle 
Pinta-ala:  6 770 km2  (2016) 
Hallinnolliset osat:  Cumberland (d) Westmorland and Furness (d) 
Korkein kohta:  Scafell Pike 
Väkiluku:  500 000  as.  (2020) 
Asukastiheys:  74  as./km2  (2020)
Perustettu:  1974 
Edeltäjä:  Cumberland (d) (käännä suomeksi) Westmorland County Borough of Carlisle (en) (käännä suomeksi) 
NUTS:  UKD1 
Verkkosivusto:  www.cumbria.gov.uk 
| --- | --- |
Koordinaatit:  fi 
muokkaa - muokkaa wikitekstiä - muokkaa Wikidataa
Cumbria on hallinnollinen ja muodollinen kreivikunta Luoteis-Englannissa Skotlannin rajalla. Nykyinen kreivikunta muodostettiin vuonna 1974 yhdistämällä Cumberlandin ja Westmorlandin historiallisiin kreivikuntiin osia Lancashiren ja Yorkshiren historiallisista kreivikunnista. Sen alueella on kuusi hallintopiiriä ja hallinnollisena keskuksena toimii suurin asutuskeskus Carlisle. Vuonna 2020 kreivikunnassa arvioitiin elävän noin 500 000 ihmistä.
Cumbria kuuluu luonnonkauneudestaan tunnettuun Englannin järviseutuun, ja Lake Districtin kansallispuisto kattaa siitä ison osan. Cumbriassa puhuttiin enintään noin 1300-luvulle saakka kelttiläisiin kieliin kuuluvaa ja kymrille läheistä sukua olevaa kumbrin kieltä, josta on jäänteinä useita paikannimiä ja lainasanoja alueella nykyään puhuttavassa englannin kielen murteessa.
Maantiede

Cumbria sijaitsee Irlanninmeren rannikolla Morecambenlahden ja Solway Firthin välissä. Sen pinta-ala on 6 767 neliökilometriä, minkä ansiosta se on toiseksi laajin Englannin paikallishallintoalueista. Sitä ympäröivät Skotlantiin kuuluvat Dumfries ja Galloway ja Scottish Borders pohjoisessa, Northumberland koillisessa, County Durham idässä, North Yorkshire kaakossa ja Lancashire etelässä.
Cumbriaan kuuluu valtaosa Englannin järviseudusta, joka on kuuluisa vuoristaan ja järvien täyttämistä laaksoistaan. Eroosio ja virtaava vesi ovat kuluttaneet voimakkaasti Järviseudun vulkaniitista ja saviliuskeesta muodostunutta kallioperää. Siellä kohoaa myös Cumbrian ja koko Englannin korkein huippu Scafell Pike (978 m). Kallioperä vaihtuu nuorempiin kalkki- ja hiekkakivilajeihin Carlislea ympäröivällä alangolla ja Eden- ja Kentjokien laaksoissa. Kreivikunnan itälaidalla on useita korkeita kukkuloita, kuten Cross Fell ja Knock Fell, jotka kuuluvat Penniineihin.
Historia

Cumbrian asutushistoria ulottuu vähintään 3 000 vuoden päähän ennen ajanlaskun alkua. Kivikauden ihmisten jäljiltä on löydetty Järviseudulta kivikirveitä ja useita kivikehiä, kuten Castlerigg ja Long Meg and Her Daughters. Seudulle saapui vuorotellen kelttejä, roomalaisia, anglosakseja ja viikinkejä. Roomalaiset rakensivat sinne Hadrianuksen vallin ja linnakkeita, ja viikinkien kiviristejä on yhä monin paikoin pystyssä.
1400–1500-luvuilla seudulle pystytettiin tornilinnoituksia (peel towers) suojaksi rajarosvoja vastaan. Vuonna 1551 Englanti ja Skotlanti sopivat rajalinjasta, jonka vahvistukseksi rakennettiin Scots’ Dike -niminen matala kaivanto. Keskiajalla kreivikunnassa oli kaksitoista luostaria, joista neljä on selvinnyt nykypäiviin Carlislen tuomiokirkon ohella.
1100-luvulta alkaen (mahdollisesti jo aikaisemminkin) Cumbriasta louhittiin kiveä ja mineraaleja, kuten lyijyä, kuparia ja sinkkiä. Keskiajalta 1800-luvulle saakka seudulla toimi kalkkiuuneja, joissa valmistettiin muurilaastia ja myöhemmin lannoitteita. Kveekariliike sai alkunsa 1650-luvulla Cockermouthin maaseutukaupungin lähistöltä, ja myös metodistiliike löysi kreivikunnasta kannattajia.
1800-luvun vaihteessa Cumbrian alueelle kaivettiin kolme kanavaa: Kendal (1797), Ulverston (1796) ja Carlisle (1823). Kanavia pitkin tuotiin alueen teollisuuskeskuksiin hiiltä ja vietiin muualle kalkki- ja liuskekiveä. Kanavat menettivät vähitellen merkityksensä rautatien saavuttua kreivikuntaan 1800-luvulla. 1850-luvulla Järviseudulla valmistettiin jopa puolet maailman tekstiiliteollisuuden käyttämistä lankarullista.
Hallinto

Cumbrian hallinnollisena keskuksena toimii Carlislen kaupunki, jossa sijaitsevassa Cumbria Housessa (2016) kreivikunnanvaltuusto kokoontuu. Vuonna 2017 valitussa valtuustossa on 84 valtuutettua, joista 37 kuuluu konservatiivipuolueeseen, 26 työväenpuolueeseen ja 16 liberaalidemokraatteihin. Kreivikunnan hallinnon vastuulla on tuottaa monia alueen julkisista palveluista, muun muassa sosiaali- ja terveyspalvelut, pelastustoiminta, jätehuolto, tieverkko ja kirjastopalvelut.
Lordiluutnantti Claire Hensman on edustanut Ison-Britannian kuningatarta Cumbriassa joulukuusta 2012 lähtien.
Hallinto > Osa-alueet

Cumbrian muodollisen kreivikunnan alueella sijaitsevat seuraavat hallinnolliset alueet:
Cumbrian aluehallinto
1. taso: Hallintopiirit
2. taso: Kunnat
| Hallinnon taso | Hallinnon taso | Väkiluku (2020) | Lähde | Kartalla |
| --- | --- | --- | --- | --- |
| Cumbrian kreivikunta: | Cumbrian kreivikunta: | 500 000 |  | 1–6 |
|  | Carlislen kaupunki * | 109 000 |  | 1 |
|  | Allerdalen kaupunkipiiri * | 98 000 |  | 2 |
|  | Edenin hallintopiiri * | 54 000 |  | 3 |
|  | Copelandin kaupunkipiiri * | 68 000 |  | 4 |
|  | South Lakelandin hallintopiiri * | 105 000 |  | 5 |
|  | Barrow-in-Furnessin kaupunkipiiri * | 67 000 |  | 6 |
* Hallintopiiri
Hallintopiirit jakaantuvat edelleen 268 kuntaan (civil parish), joilla on omat kunnan- tai kaupunginvaltuustonsa. Kunnat kattavat koko kreivikunnan alueen Barrowin kaupunkia, Walneyn saarta ja Carlislen keskustaa lukuun ottamatta. Kuntien tehtävä on lähinnä edustaa asukkaitaan heitä koskevassa poliittisessa keskustelussa. Niiden tulee myös ylläpitää kunnallisia rakennuksia ja alueita. Kunnat voivat periä asukkailtaan veroa toimintansa rahoittamiseksi.
Talous

Historiallisesti Cumbrian tärkein elinkeino on ollut maatalous. Ylängöillä on kasvatettu lampaita, etenkin sitkeitä herdwicklampaita, kun taas alavammilla mailla on viljelty maata. Vuonna 2001 seudulla oli paha suu- ja sorkkatautiepidemia, jonka takia jouduttiin teurastamaan miljoonia lampaita ja rajoittamaan matkailua väliaikaisesti. Myös kalastus on ollut perinteisesti tärkeä elinkeino, mutta se on menettänyt merkitystään EU:n asettamien kalastuskiintiöiden vuoksi. Eden-, Derwent- ja Eskjoista pyydetään kuitenkin edelleen lohta.
Nykyään Cumbrian tärkeimpiä työllistäjiä ovat ydintekniikka, laivanrakennus, kipsituotteet, tuulienergia, kuljetusala ja keksiteollisuus. Suurin yksityinen työnantaja on Irlanninmeren rannalla sijaitseva Sellafieldin ydinjätteen jälleenkäsittelylaitos, jonka palveluksessa työskentelee yli 11 000 ihmistä. Barrow-in-Furnessissa on suuri telakka ja Workingtonissa ja Whitehavenissa on kevyttä koneteollisuutta. Pohjoiseen johtava päätie ja päärata kulkevat Carlislen kautta, ja kaupungista onkin muodostunut tärkeä kuljetus- ja logistiikkakeskus. Myös matkailu on merkittävä työllistäjä kreivikunnassa.
Liikenne > Tiestö

Cumbrian alueella kulkee useita suuria teitä:
Moottoritie M6 kulkee Cumbrian halki etelä-pohjoissuunnassa ohittaen Carlislen kaupungin ja yhdistää sen Luoteis-Englannin suurin kaupunkeihin Liverpooliin ja Manchesteriin sekä Birminghamiin;
Maantie A590 kulkee Cumbrian etelärannikolla ja yhdistää Barrow-in-Furnessin kaupungin moottoritie M6:een;
Maantie A66 kulkee Pohjois-Englannin poikki itä-länsisuunnassa ja yhdistää Cumbrian keskiosat Edinburghin ja Lontoon väliseen A1-päätiehen;
Maantie A69 kulkee Pohjois-Englannin poikki itä-länsisuunnassa ja yhdistää Carlislen Newcastle upon Tynen suurkaupunkiin.
Liikenne > Rautatiet

Lontoosta Glasgow’iin ja Edinburghiin johtava päärata kulkee Cumbrian läpi etelä-pohjoissuunnassa ja ohittaa Carlislen kaupungin. Carlisle on tärkeä risteysasema, josta johtaa radat myös Newcastleen, Leedsiin ja Dumfries ja Gallowayn alueelle Skotlannissa. Cumbrian rannikolla kulkee rata, jota pitkin liikennöidään paikallisjunia Carlislestä Barrow-in-Furnessiin.
Väestö

Cumbria on harvaanasutuimpia alueita Englannissa – väestötiheys on vain hieman yli 70 asukasta neliökilometrillä, kun se on Englannissa ja Walesissa keskimäärin 320 asukasta neliökilometrillä. Vuonna 2020 kreivikunnassa oli noin 500 000 asukasta ja seuraavat yli kymmenentuhannen asukkaan asutuskeskukset:
| Asutuskeskus | Hallinnollinen alue | Väkiluku (2020) | Lähde |
| --- | --- | --- | --- |
| Carlisle | Carlisle | 75 000 |  |
| Barrow-in-Furness | Barrow-in-Furness | 45 000 |  |
| Kendal | South Lakeland | 30 000 |  |
| Whitehaven | Copeland | 23 000 |  |
| Workington | Allerdale | 22 000 |  |
| Penrith | Eden | 16 000 |  |
| Ulverston | South Lakeland | 11 000 |  |
Tunnukset > Lippu

Cumbrialla ei ole virallista lippua, mutta liputuksessa käytetään joskus kreivikunnanvaltuuston baneeria. Sen keskelle on kuvattu aaltomaisia pystyviivoja ja sahanterämäisiä vaakaviivoja, joiden väliin jää erivärisiä alueita. Väriyhdistelmät symboloivat kreivikunnan vaihtelevia maisemia: sinivalkoinen edustaa merta, sinikultainen järviä ja peltoja, vihreävalkoinen vuoria ja järviä ja vihreäkultainen vuoria ja peltoja. Lipussa on tummanvihreä reunus, johon on kuvattu vuorotellen vilukkoja ja punavalkoisia Tudor-ruusuja.
Cumbriaan kuuluvassa Cumberlandin historiallisessa kreivikunnassa käytetään yhä yleisesti omaa lippua.
Tunnukset > Nimikkokukka

Vuonna 2004 Cumbrian nimikkokukaksi valittiin vilukko Plantlife International -järjestön pitämässä yleisöäänestyksessä. Kukka on kuvattu myös kreivikunnan vaakunaan.
Tunnukset > Perinneruoat

Cumbrian perinneruokia ovat muun muassa:
Cumberland sausage – porsaanlihasta valmistettu ja mustapippurilla maustettu makkara;
Tatie pot – lampaanlihasta, verimakkarasta sekä perunoista ja muista vihanneksista valmistettu pataruoka;
Westmorland parkin – soodalla kohotettu ja maustepippurilla maustettu tuhti, hieman tahmea kakku;
Cumberland rum nickies – taateleilla, voilla, inkiväärillä ja rommilla täytetty murotaikinapiirakka.
Windermerejärvessä esiintyy nieriän muunnosta, jota ei tavata missään muualla. Sen vaaleanpunaista lihaa pidetään seudulla suurena herkkuna.
Tunnettuja cumbrialaisia

Troy Donockley, säkkipillin soittaja (Nightwish)
Beatrix Potter, lastenkirjailija ja luonnonsuojelija
John Ruskin, taidemaalari
Alfred Wainwright, kirjailija ja kuvittaja
William Wordsworth, runoilija
Aiheesta muualla

Kuvia tai muita tiedostoja aiheesta Cumbria Wikimedia Commonsissa
Cumbria County Council (kreivikunnan hallinnon sivusto)
Visit Cumbria (matkailusivusto)
Catbellsvuori Järviseudulla lähellä Keswickiä.
Long Meg and Her Daughters on pronssikaudella pystytetty kivikehä Edenjoen laaksossa.
Sellafieldin ydinjätteen jälleenkäsittelylaitos on Cumbrian suurin yksityinen työnantaja.
Carlislen tuomiokirkon rakentaminen aloitettiin vuonna 1133. Kirkko edustaa normanni- ja goottilaista tyyliä.
Cumberlandin makkaraa.
Sotilas (shakki)

Sotilas
Sotilaat ovat shakkipelissä heikoimpia ja useimmissa nappulasarjoissa pienikokoisimpia nappuloita. Pelin alussa kummallakin pelaajalla on kahdeksan sotilasta, puolet kaikista nappuloista. Niitä sanotaan joskus myös talonpojiksi tai moukiksi. Kaikkia muita nappuloita paitsi sotilaita kutsutaan yhteisellä nimellä upseereiksi.
| 0 | 1 | 2 | 3 | 4 | 5 | 6 | 7 | 8 | 9 |
| --- | --- | --- | --- | --- | --- | --- | --- | --- | --- |
|  | a | b | c | d | e | f | g | h |  |
| 8 |  |  |  |  |  |  |  |  | 8 |
| 7 |  |  |  |  |  |  |  |  | 7 |
| 6 |  |  |  |  |  |  |  |  | 6 |
| 5 |  |  |  |  |  |  |  |  | 5 |
| 4 |  |  |  |  |  |  |  |  | 4 |
| 3 |  |  |  |  |  |  |  |  | 3 |
| 2 |  |  |  |  |  |  |  |  | 2 |
| 1 |  |  |  |  |  |  |  |  | 1 |
|  | a | b | c | d | e | f | g | h |  |
Sotilaiden paikat pelin alussa.
Sijainti pelin alussa

Pelin alussa kummankin pelaajan sotilaat sijoitetaan pelaajasta katsottuna toisen rivin kaikkiin ruutuihin. Näin ollen valkoiset sotilaat sijoitetaan ruutuihin a2, b2, c2, d2, e2, f2, g2 ja h2, mustat ruutuihin a7, b7, c7, d7, e7, f7, g7 ja h7.
Eri sotilaita nimitetään sen mukaan, millä linjalla ne ovat, jolloin puhutaan esimerkiksi valkoisen f-sotilaasta tai mustan b-sotilaasta. Toisinaan niitä nimitetään myös sen mukaan, minkä nappulan edessä ne ovat pelin alkaessa, jolloin esimerkiksi a- ja h-sotilaita sanotaan tornisotilaiksi, d-sotilasta kuningatarsotilaaksi ja e-sotilasta kuningassotilaaksi.
| 0 | 1 | 2 | 3 | 4 | 5 | 6 | 7 | 8 | 9 |
| --- | --- | --- | --- | --- | --- | --- | --- | --- | --- |
|  | a | b | c | d | e | f | g | h |  |
| 8 |  |  |  |  |  |  |  |  | 8 |
| 7 |  |  |  |  |  |  |  |  | 7 |
| 6 |  |  |  |  |  |  |  |  | 6 |
| 5 |  |  |  |  |  |  |  |  | 5 |
| 4 |  |  |  |  |  |  |  |  | 4 |
| 3 |  |  |  |  |  |  |  |  | 3 |
| 2 |  |  |  |  |  |  |  |  | 2 |
| 1 |  |  |  |  |  |  |  |  | 1 |
|  | a | b | c | d | e | f | g | h |  |
Sotilaan siirto. Sotilas voi siirtyä askelen, tai alkuasemaltaan yhden tai kaksi askelta eteenpäin. Tässä kaaviossa kukin sotilas voi siirtyä samalla linjalla oleviin, täplällä merkittyihin ruutuihin.
Siirtosäännöt

Muista nappuloista poiketen sotilas siirtyy ainoastaan eteenpäin, ei koskaan taaksepäin. Se voi siirtyä yhden ruudun verran eteenpäin sillä linjalla, jossa se on, edellyttäen, että ruutu, johon se siirtyy, on tyhjä. Siitä ruudusta, jossa sotilas on pelin alkaessa, se voi siirtyä kaksikin ruutua eteenpäin edellyttäen, että sekä välissä oleva ruutu että se ruutu, johon se siirtyy, ovat tyhjiä.
| 0 | 1 | 2 | 3 | 4 | 5 | 6 | 7 | 8 | 9 |
| --- | --- | --- | --- | --- | --- | --- | --- | --- | --- |
|  | a | b | c | d | e | f | g | h |  |
| 8 |  |  |  |  |  |  |  |  | 8 |
| 7 |  |  |  |  |  |  |  |  | 7 |
| 6 |  |  |  |  |  |  |  |  | 6 |
| 5 |  |  |  |  |  |  |  |  | 5 |
| 4 |  |  |  |  |  |  |  |  | 4 |
| 3 |  |  |  |  |  |  |  |  | 3 |
| 2 |  |  |  |  |  |  |  |  | 2 |
| 1 |  |  |  |  |  |  |  |  | 1 |
|  | a | b | c | d | e | f | g | h |  |
Ruudussa d5 oleva valkoinen sotilas voi lyödä mustan tornin ruudusta c6 tai mustan ratsun ruudusta e6. Sitä vastoin se ei voi siirtyä suoraan eteenpäin ruutuun d6, sillä tässä ruudussa on nappula (musta lähetti.
Siirtosäännöt > Lyöminen

Muista shakkinappuloista poiketen sotilas etenee lyödessään toisin kuin muutoin. Lyödessään se siirtyy yhden askelen verran etuviistoon sellaiseen ruutuun, jossa on vastapelaajan nappula, joka tällöin poistetaan pelistä.
| 0 | 1 | 2 | 3 | 4 | 5 | 6 | 7 | 8 | 9 |
| --- | --- | --- | --- | --- | --- | --- | --- | --- | --- |
|  | a | b | c | d | e | f | g | h |  |
| 8 |  |  |  |  |  |  |  |  | 8 |
| 7 |  |  |  |  |  |  |  |  | 7 |
| 6 |  |  |  |  |  |  |  |  | 6 |
| 5 |  |  |  |  |  |  |  |  | 5 |
| 4 |  |  |  |  |  |  |  |  | 4 |
| 3 |  |  |  |  |  |  |  |  | 3 |
| 2 |  |  |  |  |  |  |  |  | 2 |
| 1 |  |  |  |  |  |  |  |  | 1 |
|  | a | b | c | d | e | f | g | h |  |
Ohestalyönti. Jos musta sotilas on vastikään siirtynyt lähtöasemastaan c7 ruutuun c5, ruudussa d5 oleva valkoinen sotilas voi siirtyä ruutuun c6, jonka yli se hyppäsi, ja ruutuun c5 siirtynyt sotilas poistetaan pelistä.
Siirtosäännöt > Lyöminen > Ohestalyönti

Ohestalyönti (ransk. en passant, ”ohimennen”) on sotilaan poikkeuksellinen siirto. Sen voi tehdä silloin, kun vastapelaaja on siirtänyt sotilasta lähtöasemastaan kerralla kahden ruudun verran eteenpäin ja oma sotilas on sen ruudun vieressä samalla rivillä, johon vastapelaajan sotilas tällöin siirtyy.
Ohestalyönti suoritetaan ikään kuin lyötävä vastapelaajan sotilas olisikin siirtynyt vain yhden ruudun verran eteenpäin. Tällöin oma sotilas siirretään etuviistoon siihen ruutuun, jonka vastapelaajan sotilas sivuutti, ja tämä sotilas poistetaan pelistä. Ohestalyönnin saa suorittaa vain välittömästi tätä vastapelaajan sotilassiirtoa seuraavalla siirrolla. Jos sitä ei silloin suoriteta, ei sitä voi enää myöhemmin tehdä.
Siirtosäännöt > Sotilaan korotus

Jos sotilas pääsee pelin aikana etenemään pelilaudan vastakkaiselle reunalle saakka (valkoinen sotilas riville 8 tai musta riville 1), se korotetaan joksikin muuksi nappulaksi. Tällöin sotilas poistetaan pelistä ja sen tilalle samaan ruutuun asetetaan pelaajan valinnan mukaan uusi kuningatar, torni, lähetti tai ratsu. Kuninkaaksi sotilasta ei kuitenkaan voi korottaa. Korotus suoritetaan osana sotilaan siirtoa, ennen vastapelaajan seuraavaa siirtoa. Korottunut nappula vaikuttaa heti ja korotus on tehtävä sotilaan edettyä – sotilasta siis ei saa jättää sotilaaksi.
Useimmiten sotilas korotetaan tällöin kuningattareksi. Poikkeuksellisesti saattaa joskus olla edullisempaa korottaa se ratsuksi, jos sillä voi saman tien uhata kahta vastapelaajan nappulaa, tai loppupelissä torniksi, koska pelattaessa yksinäistä kuningasta vastaan kahdella kuningattarella saattaa patti olla vaikeasti vältettävissä. Joskus sotilaan korottaminen kuningattareksi saattaa välittömästikin aiheuttaa patin, jolta vältytään, jos se korotetaan torniksi.
Sotilaan korottaminen ei edellytä, että se nappula, joksi sotilas korotetaan, on lyöty. Teoriassa pelaajalla voisi olla jopa kymmenen ratsua, lähettiä tai tornia taikka yhdeksän kuningatarta. Käytännössä näin tuskin koskaan tapahtuu, mutta vuonna 1927 shakin maailmanmestarien José Raúl Capablancan ja Aleksandr Alehinin ottelussa molemmilla oli kaksi kuningatarta samanaikaisesti. Koska kaupoissa myytävissä shakkinappulasarjoissa kuitenkin yleensä on vain yksi kuningatar ja muistakin nappuloita vain sen verran kuin niitä on pelin alussa, merkitään toinen kuningatar käytännössä tavallisimmin ylösalaisin käännetyllä tornilla, tai jos molemmat tornit ovat vielä pelissä, jollakin muulla helposti saatavilla olevalla esineellä. Esimerkiksi shakkikerhoissa kuningatar voidaan myös ottaa toisesta nappulasarjasta, joka ei samaan aikaan ole käytössä. Tietokoneshakissa tästä ei aiheudu ongelmia, vaan korottamalla saatu kuningatar on samannäköinen kuin alkuperäinenkin, vaikka niitä olisi useampia.
| 0 | 1 | 2 | 3 | 4 | 5 | 6 | 7 | 8 | 9 |
| --- | --- | --- | --- | --- | --- | --- | --- | --- | --- |
|  | a | b | c | d | e | f | g | h |  |
| 8 |  |  |  |  |  |  |  |  | 8 |
| 7 |  |  |  |  |  |  |  |  | 7 |
| 6 |  |  |  |  |  |  |  |  | 6 |
| 5 |  |  |  |  |  |  |  |  | 5 |
| 4 |  |  |  |  |  |  |  |  | 4 |
| 3 |  |  |  |  |  |  |  |  | 3 |
| 2 |  |  |  |  |  |  |  |  | 2 |
| 1 |  |  |  |  |  |  |  |  | 1 |
|  | a | b | c | d | e | f | g | h |  |
Suljettuja sotilasketjuja
Strategia

Pelin luonne määräytyy usein suurimmalta osaltaan sotilaiden sijainnista pelilaudalla, sotilasasemasta. Jos jokin muu nappula on epäedullisella paikalla, sen voi usein vielä saada siirretyksi parempaan paikkaan, kun taas epäedulliselle paikalle siirrettyä sotilasta ei voi palauttaa entiseen asemaansa. Huonosti sijoittunut sotilas on usein muiden omien nappuloiden kannalta pahasti tiellä, kun taas edullisella paikalla oleva sotilas voi tehokkaasti rajoittaa vastapelaajan nappuloiden liikettä.
Peli aloitetaan tavallisimmin siirtämällä keskimmäisiä, joko d- tai e-sotilasta kaksi askelta eteenpäin. Tämä siirto avaa lähetille tai e-sotilaan siirto myös kuningattarelle pääsyn pelin keskustaan.
| 0 | 1 | 2 | 3 | 4 | 5 | 6 | 7 | 8 | 9 |
| --- | --- | --- | --- | --- | --- | --- | --- | --- | --- |
|  | a | b | c | d | e | f | g | h |  |
| 8 |  |  |  |  |  |  |  |  | 8 |
| 7 |  |  |  |  |  |  |  |  | 7 |
| 6 |  |  |  |  |  |  |  |  | 6 |
| 5 |  |  |  |  |  |  |  |  | 5 |
| 4 |  |  |  |  |  |  |  |  | 4 |
| 3 |  |  |  |  |  |  |  |  | 3 |
| 2 |  |  |  |  |  |  |  |  | 2 |
| 1 |  |  |  |  |  |  |  |  | 1 |
|  | a | b | c | d | e | f | g | h |  |
Musta sotilas d5:ssä on eristetty.
Koska sotilaat lyövät etuviistoon ja niiden eteneminen suoraan voi olla estetty, pelaajien sotilaat muodostavat usein kahden tai useamman sotilaan ketjuja, joissa yksi sotilas suojaa toista. Yllä olevassa kaaviossa valkoiset d- ja e-sotilaat muodostavat tällaisen ketjun. Sitä vastoin eristettynä oleva sotilas on yleensä heikko.
| 0 | 1 | 2 | 3 | 4 | 5 | 6 | 7 | 8 | 9 |
| --- | --- | --- | --- | --- | --- | --- | --- | --- | --- |
|  | a | b | c | d | e | f | g | h |  |
| 8 |  |  |  |  |  |  |  |  | 8 |
| 7 |  |  |  |  |  |  |  |  | 7 |
| 6 |  |  |  |  |  |  |  |  | 6 |
| 5 |  |  |  |  |  |  |  |  | 5 |
| 4 |  |  |  |  |  |  |  |  | 4 |
| 3 |  |  |  |  |  |  |  |  | 3 |
| 2 |  |  |  |  |  |  |  |  | 2 |
| 1 |  |  |  |  |  |  |  |  | 1 |
|  | a | b | c | d | e | f | g | h |  |
Mustalla on kaksoissotilas c-linjalla. Valkoinen on tehnyt tornituksen, ja sotilaat ruuduissa f2, g2 ja h2 suojaavat kuningasta.
Kun sotilas on lyönyt jonkin vastapelaajan nappulan, samalla pelaajalla on usein kaksi sotilasta samalla linjalla. Tällaista asetelmaa sanotaan kaksoissotilaaksi. Tällöin ne ovat yleensä merkittävästi heikompia kuin eri riveillä sijaitessaan, koska ne eivät voi suojata toisiaan ja niistä edempänä oleva estää taempana olevalta etenemästä.
Varsinkin keskipelissä kuninkaan edessä olevilla sotilailla on tärkeä tehtävä kuninkaan suojaamisessa. Jos pelaaja on tehnyt lyhyen tornituksen, muodostavat kuninkaan edessä ruuduissa f2, g2 ja h2 tai f7, g7 ja h7 olevat kuninkaalle varsin tehokkaan suojan eikä niitä yleensä kannata siirtää. Jos kuitenkin tornitukseen osallistunut torni siirretään myöhemmin keskelle pelilautaa, on vaarana, että vastapelaaja tekee ns. alarivin matin siirtämällä oman kuningattarensa tai torninsa reunariville. Tämän välttämiseksi kannattaa usein h-sotilasta siirtää yksi askel eteenpäin, ruutuun h3 tai h6.
Strategia > Vapaasotilaat

Vapaasotilas on sotilas, jonka edessä ei samalla tai viereisillä riveillä ole vastapelaajan sotilasta. Tällöin vastapelaajan sotilaat eivät ole esteenä sen edetessä kohti korottumisruutua. Tällaisilla sotilailla on keski- ja loppupelissä erityisen suuri merkitys, ja usein pelin ratkaiseekin se, onnistuuko pelaaja viemään sen viimeiselle riville saakka ilman, että vastapelaaja saa sen lyödyksi jollakin muulla nappulalla.
Historia

Sotilaat kuuluivat oleellisesti nykyisen kaltaisina jo shakkipelin varhaisimpiin itämaisiin versioihin kuten chaturangaan. Pelin varhaisimmista versioista lähtien ne ovat liikkuneet suoraan eteenpäin ja lyöneet etuviistoon. Nykyisestä poiketen ne eivät kuitenkaan voineet alkuasemastaankaan siirtyä kerralla kahta ruutua eteenpäin.
Euroopassa shakkinappuloiden siirtosääntöihin tehtiin 1400- ja 1500-luvuilla eräitä muutoksia, joista useimmat jäivät pysyviksi. Sotilaiden siirtomahdollisuuksia lisättiin sallimalla sen siirto alkuasemastaan kaksi ruutua eteenpäin sekä samalla ohestalyönti.
Yellow (kappale)

| ”Yellow” Coldplay |
| --- | --- | --- |

Singlen tiedot
 Albumilta: Parachutes
 Äänitetty : Rockfield-studioilla
 Julkaistu: 26. kesäkuuta 2000 Kesäkuu 2001 (uudelleenjulkaisu)
 Formaatti: 7" vinyyli, C-kasetti, CD, EP
 Tuottaja(t): Ken Nelson, Coldplay
 Tyylilaji: alternative rock
 Kesto: 04.29
 Levy-yhtiö: Parlophone
Coldplayn muut singlet
| ”Shiver” 2000 | ”Yellow” 2000 | ”Trouble” 2000 |
”Yellow” on englantilaisen rock-yhtye Coldplayn kappale. Yhtye kirjoitti kappaleen ja tuotti sen yhdessä brittiläisen tuottajan Ken Nelsonin kanssa yhtyeen debyyttialbumille Parachutes. Kappaleen sanat kertovat yhtyeen laulajan Chris Martinin yksipuolisesta rakkaudesta.
Kappale julkaistiin toisena singlenä albumilta, mutta Yhdysvalloissa se oli ensimmäinen single. Single nousi sijalle neljä Britanniassa, ja se oli yhtyeen ensimmäinen single Britannian singlelistan kymmenen kärjessä.